Minisita omubeezi ow’ensonga ez’omunda Mario Kania Obiga yategeezezza Bukedde nti omuwendo gwa bodaboda guyitiridde era gusaana okuddamu okwetegerezebwa basunsulemu abatuufu.
Ayongerako nti waliwo abantu bangi abeerimbise mu bodaboda abasaana okwetegereza kubanga kisinga kuyamba aba bodaboda bennyini.
Kino si kya Kampala yokka nga bwe kyali omulundi ogwasooka wabula kya ggwanga lyonna. Yagambye nti kino kitandika essaawa yonna lwa kuba bakyakyetegereza.
Minisita okuvaayo okulangirira kino, kivudde ku mbeera y’ettemu erikudde ejjembe mu ggwanga ng’abatemula abantu batambulira ku pikipiki.
Abaasembyeyo be baatemudde abadde omwogezi wa poliisi mu ggwaaga AIGP Andrew Felix Kaweesi gwe battidde e Kulambiro wiiki ewedde.
Guno ssi gwe mulundi ogusoose okugezaako okuwandiisa n’okuteekateeka aba bodaboda.
KCCA yatongoza enteekateeka y’okubawandiika mu Kampala wabula yalwanyisibwa okuva mu nsonda ez’enjawulo nga kuliko n’ebiwayi okuva mu bavuga bodaboda.
Said Kirumira owa International Federation of Professional Cyclists: Ffe abavuga bodaboda tetumanyi nsonga lwaki bodaboda zifaanana nga bwe ziri kati, tuzze tulwananagana n’okutereeza omulimu gwaffe okuva mu 2000 naye abavunaanyizibwa ku kututereeza bajja batuteekamu obukundi.
Abamu ku bali mu kuvuga bodaboda tebalina kumanya na kutegeera nsonga ne weewuunya engeri gye baaguyingira. Ffe abali mu mulimu guno tetulina buzibu naye abavunaanyizibwa okututereeza basooke beetereeze.
Bony Byetaka omu ku bakulembera ekibiina kya Kampala Enterprenuer Association: Embeera yonna Gavumenti ye yagitabula. KCCA bwe yatandika okuwandiika aba bodaboda abaalemesa baava munda.
Abalwanyisizza enteekateeka eno baagidibaga olw’ebirowoozo n’ebigendererwa byabwe ng’abantu. Katusuubire nti omulundi guno binaatereera kubanga guno ssi gwe mulundi ogusoose, bazze bakola bingi okuli n’okuwa pikipiki nnamba ebbiri naye tetumanyi oba kinaayamba.”
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn